**Az előterjesztést megtárgyalta:**

* Gazdasági és Városstratégiai Bizottság

**A határozati javaslatot törvényességi**

**szempontból megvizsgáltam:**

 **/: Dr. Károlyi Ákos :/**

 **jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2016. december 15-i ülésére**

**Javaslat Szombathely Megyei Jogú Város településrendezési eszközének módosítása során beérkezett vélemények elfogadására a Sportliget vonatkozásában**

Szombathely Megyei Jogú Város Önkormányzata TOP forrás felhasználásával – a TOP-6.3.2-15 kódszámú, „Zöld város kialakítása” c. projekt keretében – a Sportliget fejlesztését tervezi. A tervezett fejlesztések érdekében szükséges a - Dolgozók útja, Perint patak, Aranypatak, Liget utca által határolt - tömbterület egységes kezelését lehetővé tevő építési övezet kialakítása, amely a város településrendezési eszközének módosítása során valósítható meg. Ennek eredményeként a 3758/2, 3758/7, 3757/1, 3758/5 hrsz alatti ingatlanok, valamint a - jelenleg gyalogút elnevezésű és ezt a funkcióját a továbbiakban is megtartó - 3758/4 hrsz. alatti ingatlan egységes beépítési mutatókkal rendelkező Sportolási és szabadidőközpont területek (Ksz) területfelhasználási egységbe tartozna.

Az Akcióterv Mérnöki Iroda Kft. elkészítette a módosítási eljárás lebonyolításához szükséges településrendezési eszközök tervanyagát, amelyet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) 41. §-a szerinti egyszerűsített eljárás keretei között véleményezésre bocsátottam. A tervdokumentációt 2016. november 21-én küldtem meg az érintett véleményezőknek, akik a kézhezvételtől számított 15 napon belül adhatnak írásos véleményt.

A véleményezést követően a beérkezett véleményeket – a Kormányrendelet 39. § (2) bekezdése alapján – „ismertetni kell a képviselő-testülettel, amelyek elfogadásáról vagy el nem fogadásáról a képviselő-testület dönt. A vélemény, észrevétel el nem fogadása esetén a döntést indokolnia kell.”

Fentieknek megfelelően jelen előterjesztés 1. számú melléklete ismerteti az államigazgatási eljárás során az előterjesztés készítésének időpontjáig beérkezett észrevételeket, véleményeket, illetve az azokra megfogalmazott válaszokat, és mindezt jóváhagyásra javasolja. Mivel az államigazgatási egyeztetés az előterjesztés előkészítése idején még zajlik, a későbbiekben beérkezett véleményeket és az azokra adott válaszokat a Közgyűlésen szóban ismertetem.

A felsorolásban csak az írásban vagy szóban véleményt nyilvánító államigazgatási szervek, önkormányzatok, illetve az egyeztetésbe bevont szervezetek reakcióira térünk ki, hiszen a Kormányrendelet 34. § (2) bekezdése alapján a határidőn belül véleményt nem nyilvánító szervet vagy szervezetet kifogást nem emelő véleményezőnek kell tekinteni.

Az államigazgatási szervek által véleményezett módosító tervanyag dokumentációja az alábbi helyen, a Településrendezési Eszközök folyamatban lévő módosításai között található meg:

<http://www.szombathely.hu/onkormanyzat/terinformatika/muszaki-terinformatikai-rendszer.2630/>.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. november „ ”**

 **/: Dr. Puskás Tivadar :/**